महिला खेलकूद आज से, 27 जिलों की 891 खिलाड़ी दिखाएंगी हुनर
राजीव गांधी खेल अभियान योजना के तहत मंगलवार से महासमुंद में दो दिन तक प्रदेश स्तरीय महिला खिलाड़ियों का जमावड़ा रहेगा। जिला स्तरीय खेलकूद में प्रदेश के 27 जिलों के 891 प्रतिभागी हिस्सा लेंगी। प्रतिभागी हॉकी, बैडमिंटन और टेनिस में जौहर दिखाएंगे। सभी जिलों से 33-33 महिला खिलाड़ी अपना लोहा मनवाने पहुंच रही हैं।
प्रतिभागियों के साथ चार कोच और अधिकारी भी आ रहे हैं, जो खेल की गतिविधियों और बारीकियों को सीखाने के साथ मार्गदर्शन देंगे। प्रदेश स्तर पर जिले में पहली मर्तबा वृहद खेलकूद का आयोजन हो रहा है। आयोजन से पूर्व खिलाड़ियों के रहने, भोजन से लेकर सुरक्षा के मुद्दे पर सात दिन पहले प्रशासनिक बैठक हुई थी। आयोजन की जिम्मेदारी एडीएम ओंकार यदु को सौंपी गई। उनकी देख-रेख में सौ से अधिक अधिकारी-कर्मचारियों की ड्यूटी लगाई गई है।
स्टेडियम का मुख्य द्वार
मिलेगी बस की सुविधा
खिलाड़ियों को रेलवे स्टेशन और बस स्टैंड से लाने और छोड़ने के लिए तीन से चार बस की सुविधा परिवहन विभाग की ओर से की जाएगी। निगरानी के लिए पुलिस के अलावा शिक्षा विभाग के कर्मचारी तैनात रहेंगे। मैदान की साफ-सफाई, समतलीकरण, पानी, बिजली की व्यवस्था पीएचई करेगा। इसके लिए भी समिति गठित की गई है, जिनकी देखरेख में यह काम होगा।
सुबह 9 बजे होगा उद््घाटन
खेलकूद का आयोजन मिनी स्टेडियम में होगा। संसदीय सचिव रूपकुमारी चौधरी सुबह 9 बजे खेलकूद का शुभारंभ करेंगी। उद्घाटन के पूर्व मार्चपास्ट सेरेमनी और योगाभ्यास भी कराया जाएगा। समापन दूसरे दिन होगा।
पहली बार वृहद आयोजन
जिले में प्रदेशभर के स्कूलों से महिला खिलाड़ी हिस्सा ले रही हैं। यह आयोजन पहली बार हो रहा है। सुरक्षा से लेकर अन्य जिम्मेदारी कलेक्टर ने डिपार्टमेंट वार अधिकारियों को दी है। आरती पांडेय, अधिकारी, खेल एवं युवा कल्याण विभाग, महासमुंद
एंबुलेंस व डॉक्टरों की टीम रहेगी मौजूद
आयोजन स्थल पर एंबुलेंस और डाॅक्टर की टीम मौजूद रहेगी। आपातकालीन या खेलकूद के दौरान खिलाड़ियों को चोट लगने पर उन्हें तुरंत इलाज की सुविधा मिलेगी। महिला डॉक्टरों की नियुक्ति के लिए सिविल सर्जन डॉ. आरके परदल को निर्देशित किया गया है। सदस्य के रूप में पांच डाॅक्टर भी सहयोग करेंगे। अनुशासन और सुरक्षा व्यवस्था की कमान संभालने दो-दो महिला आरक्षक भी तैनात रहेंगी।
hin_Deva awa_Deva hin_Deva hin_Deva hin_Deva hin_Deva hin_Deva hin_Deva hin_Deva awa_Deva hin_Deva hin_Deva